तर मानिसलाई समय र परिस्थितिले कठोर बनाउने रहेछ । ऊ अहिले पहिलाकी जस्ती नरम र मिलनसार छैन । समस्यासँग जुध्दाजुध्दै उसको जीवन नै साह्रो पत्थर जस्तै भएको छ । विचरीले बिहे पछि कति संघर्ष गर्नु परेको थियो । पढ्न चाह राखेकी उसले बिहे गर्दैको महिनादेखि घरबाट संघर्ष शुरु गरेकी हो । पछि संघर्षका श्रेणीहरु चढ्दै जाँदा माइती बुबा अामासम्म पुगेकी थिई । तर माइतीको सहानुभूति पाउनु भन्दा उल्टो गाली खानु परेको थियो उसले ।
